

SINTEZA
obiecțiilor și propunerilor (recomandărilor) 
la proiectul de Lege pentru modificarea articolului II alineatul (2) din Legea nr. 158/2021 pentru modificarea Codului serviciilor media audiovizuale al Republicii Moldova nr. 174/2018
(număr unic 708/MC/2026)

	Avizare și consultare publică

	Ministerul Finanțelor
Scrisoarea nr. 07/1-03/98/1156 din 15.07.2026
	
	
Lipsă de obiecții și propuneri.
	
Se ia act


	Consiliul Audiovizualului
Decizia nr. 142 din 15.07.2026
	
	Ca urmare a examinării proiectului de lege privind modificarea legii nr. 158/2021 pentru modificarea Codului serviciilor media audiovizuale al Republicii Moldova nr.174/2018 (executarea Hotărârii Curții Constituționale nr. 5/2026) (număr unic 708/MC/2026), Consiliul Audiovizualului a comunicat următoarele.
Potrivit Notei de fundamentare, proiectul de lege este elaborat în vederea executării Hotărârii Curții Constituționale nr. 5/2026 privind excepția de neconstituționalitate a unor prevederi ale articolului II alin. (2) din Legea nr. 158/2021 pentru modificarea Codului serviciilor media audiovizuale al Republicii Moldova (în continuare – CSMA), adoptat prin Legea nr. 174/2018 (încetarea de drept a mandatelor membrilor Consiliului de supraveghere al Companiei „Teleradio-Moldova”).
Totodată, autorii menționează în Nota de fundamentare că: „În primul rând, excluderea prevederii care permitea încetarea de drept a mandatelor tuturor membrilor Consiliului de supraveghere și dezvoltare al Companiei „Teleradio-Moldova” consolidează principiul stabilității mandatului în cadrul instituțiilor publice autonome. Astfel, membrii organelor de conducere și supraveghere nu vor mai putea fi revocați colectiv prin intervenție legislativă generală, înainte de expirarea mandatului pentru care au fost desemnați, decât în condițiile și temeiurile expres prevăzute de lege. În al doilea rând, modificarea contribuie la consolidarea independenței editoriale și instituționale a furnizorului public național de servicii media audiovizuale.”
Consiliul atrage atenția autorilor că Legea nr. 158/2021 prevede la art. I norme prin care a fost modificat CSMA, iar la art. II prevede norme privind dispoziții finale și tranzitorii.
Conform art. II alin. (2) din Legea nr. 158/2021, „Mandatul tuturor membrilor Consiliului de supraveghere și dezvoltare și al directorului general al Companiei „Teleradio-Moldova” încetează de drept la data intrării în vigoare a prezentei legi.” Norma respectivă a fost introdusă ca urmare a faptului că prin aceeași lege au fost modificate prevederile din CSMA care reglementau procedura de desemnare a Consiliului de supraveghere și dezvoltare și a directorului general. Respectiv, prevederile art. II alin. (2) din Legea nr. 158/2021 constituie o normă tranzitorie cu executare instantanee, ale cărei efecte juridice s-au consumat definitiv în 2021 prin încetarea de drept a mandatelor. Această dispoziție a produs un efect unic și ireversibil.
Totodată, la moment, temeiurile de încetare a mandatului de membru al Consiliului de supraveghere și dezvoltare sunt prevăzute exhaustiv la art. 46 alin. (8) din CSMA.
Conform art. 73 alin. (2) și art. 74 alin. (1) lit. d) din Legea nr. 100/2017 „Actul normativ sau unele dispoziții ale acestuia pot avea aplicare temporară. În acest caz, în actul normativ se indică termenul de aplicare ori evenimentul la survenirea căruia actul normativ sau unele dispoziții își încetează acțiunea. Acțiunea actului normativ încetează dacă actul s-a consumat.”
Totodată, Consiliul atrage atenția autorilor că, potrivit art. 64 alin. (1) din Legea nr. 100/2017, „Modificările se încorporează, de la data intrării în vigoare a dispozițiilor de modificare, în actul de bază, identificându-se cu acestea. Intervențiile ulterioare privind modificarea sau abrogarea normelor modificate ori a dispozițiilor de modificare trebuie raportate la actul de bază.”
Având în vedere cele menționate mai sus, Consiliul consideră inoportună modificarea unei norme efectul căreia s-a consumat.
În temeiul prevederilor Codului serviciilor media audiovizuale al Republicii Moldova nr. 174/2018 și ale Legii nr. 100/2017 cu privire la actele normative, Consiliul Audiovizualului al Republicii Moldova DECIDE:
1. Se aprobă prezentul Aviz la proiectul de lege privind modificarea Legii nr. 158/2021 pentru modificarea Codului serviciilor media audiovizuale al Republicii Moldova nr. 174/2018 (executarea Hotărârii Curții Constituționale nr. 5/2026).
2. Controlul asupra executării prezentei decizii se pune în sarcina Secției juridice.
3. Prezenta decizie intră în vigoare la data adoptării și se publică pe site-ul web oficial al Consiliului Audiovizualului.
	
Nu se acceptă

Deși prevederea contestată are caracter tranzitoriu și efectele sale juridice s-au produs la momentul intrării în vigoare a Legii nr. 158/2021, intervenția legislativă este impusă de obligația constituțională și legală de executare a Hotărârea Curții Constituționale nr. 5/2026. Potrivit art. 44 alin. (1) din Legea nr. 74/2025 cu privire la Curtea Constituțională, Guvernul, în termen de 6 luni de la data publicării hotărârii Curții Constituționale, prezintă Parlamentului proiectul de lege cu privire la modificarea actului normativ sau a unor părți ale acestuia declarate neconstituționale.

În context, Curtea Constituțională a declarat neconstituțional textul „tuturor membrilor Consiliului de supraveghere și dezvoltare și al” din articolul II alin. (2) al Legii nr. 158/2021, iar punerea în executare a hotărârii presupune înlăturarea din legislație a textului declarat neconstituțional. Caracterul consumat al normei nu înlătură obligația autorităților publice de a aduce cadrul normativ în concordanță cu hotărârile Curții Constituționale, acestea fiind general obligatorii și executorii.

Prin urmare, modificarea propusă nu urmărește reglementarea unor raporturi juridice deja consumate și nici producerea unor efecte juridice retroactive, ci are drept scop executarea Hotărârii Curții Constituționale și asigurarea conformității legislației cu Constituția și cu dispozițiile Legii nr. 74/2025. Astfel, argumentele invocate privind caracterul consumat al normei nu constituie un temei pentru neexecutarea obligației legale de modificare a actului normativ în partea declarată neconstituțională.

	Ministerul Justiției
Scrisoarea nr. 04/2-8232 din 23.07.2026

	La solicitarea Cancelariei de Stat nr. DGPȘG-2664-18-69-1714 din 6 iulie 2026, Ministerul Justiției a examinat proiectul de lege privind modificarea Legii nr. 158/2021 pentru modificarea Codului serviciilor media audiovizuale al Republicii Moldova nr. 174/2018 (executarea Hotărârii Curții Constituționale nr. 5/2026) (număr unic 708/MC/2026) și relevă următoarele.
Potrivit notei de fundamentare, proiectul de lege respectiv este elaborat în vederea executării Hotărârii Curții Constituționale nr. 5/2026 privind excepția de neconstituționalitate a unor prevederi ale articolului II alin. (2) din Legea nr. 158 din 4 noiembrie 2021 pentru modificarea Codului serviciilor media audiovizuale al Republicii Moldova, adoptat prin Legea nr. 174 din 8 noiembrie 2018 (încetarea de drept a mandatelor membrilor Consiliului de supraveghere al Companiei „TeleradioMoldova”).
Aferent redacției proiectului de lege, se expun următoarele observații și propuneri de îmbunătățire a calității acestuia.

Potrivit art. 42 alin. (1) al Legii nr. 100/2017 cu privire la actele normative, denumirea actului normativ reprezintă numirea generică a actului în funcție de categoria acestuia, de autoritatea emitentă şi de obiectul reglementării exprimat sintetic. Subsecvent, reieșind din dispozițiile alin. (4) al aceluiași articol, dacă se modifică sau se abrogă un singur act normativ, în denumire e suficient să se indice numărul, anul și denumirea integrală a actului normativ modificat sau abrogat. Respectiv, textul „(executarea Hotărârii Curții Constituționale nr. 5/2026)” din denumirea proiectului de lege, în cazul dat, este inutil.

În altă ordine de idei, având în vedere faptul că proiectul prevede modificarea doar a art. II alin. (2) din Legea nr. 158/2021 pentru modificarea Codului serviciilor media audiovizuale al Republicii Moldova nr. 174/2018, denumirea proiectului de lege va reflecta nemijlocit „modificarea articolului II alineatul (2) din Legea nr. 158/2021 pentru modificarea Codului serviciilor media audiovizuale al Republicii Moldova nr. 174/2018”.




În contextul cele expuse, precum și luând în considerare alte norme de tehnică legislativă, art. I va fi formulat după exemplul următor:
„I. La articolul II alineatul (2) din Legea nr. 158/2021 pentru modificarea Codului serviciilor media audiovizuale al Republicii Moldova nr. 174/2018 (Monitorul Oficial al Republicii Moldova, 2021, nr. 273, art. 363) cu modificările ulterioare, cuvintele „tuturor membrilor Consiliului de supraveghere și dezvoltare și al” se exclud.”.
	
Se acceptă

Propunerea Ministerului Justiției este întemeiată și are drept scop asigurarea conformității proiectului cu normele de tehnică legislativă prevăzute de Legea nr. 100/2017 cu privire la actele normative.

Proiectul de lege a fost ajustat după cum urmează:

1. Denumirea proiectului de lege a fost revizuită prin excluderea sintagmei „(executarea Hotărârii Curții Constituționale nr. 5/2026)”, în conformitate cu prevederile art. 42 din Legea nr. 100/2017 cu privire la actele normative.


2. Denumirea proiectului a fost reformulată astfel încât să reflecte în mod exact obiectul reglementării, și anume modificarea articolului II alineatul (2) din Legea nr. 158/2021 pentru modificarea Codului serviciilor media audiovizuale al Republicii Moldova nr. 174/2018.
3. Articolul unic al proiectului a fost redactat potrivit regulilor de tehnică legislativă prevăzute de Legea nr. 100/2017, prin indicarea expresă a articolului și alineatului supus modificării, conform propunerii Ministerului Justiției.

	Ministerul Justiției
	
	
	

	Centrul Național Anticorupție
	
	
	




Ministru													 Dan SURUCEANU
6
